Innibos 2020 vir eers van die baan(Argieffoto: Innibos Laeveld Nasionale Kunstefees/Facebook) Die Standard Bank Innibos Kunstefees wat van 16 tot 20 Desember in Mbombela (Nelspruit) sou plaasvind, is gekanselleer. Die voortslepende onsekerheid weens die verlenging van die Covid-19-ramptoestand en die invloed daarvan op die hou van groot byeenkomste ingevolge regeringsregulasies, het dié besluit deur die Innibos-direksie in oorleg met die naamborg Standard Bank genoodsaak. Maroela Media het vroeër berig dié nasionale fees, wat reeds vyf keer as die Fiësta-toekennings se fees van die jaar aangewys is, is van Junie na Desember vanjaar uitgestel. Daar is ook beplan om die fees se program aan te pas om voorsiening te maak vir feesgangers se inkomste en moontlike verlof wat beperk is. Andy Lubbe, feesbestuurder van Innibos, sê dit is ’n hartseer maar realistiese besluit. “Innibos was slaggereed om ondanks talle uitdagings die kunstefees te hou. Die risiko blyk eindelik net té groot te wees, en die onsekerheid kan nie onbepaald voortduur nie. Ons is ’n klinkklare besluit verskuldig aan al ons lojale feesvennote.” Lubbe sê die Covid-19-pandemie het ongekende uitdagings voor kunstefeeste se deur geplaas en het verreikende gevolge. “Buiten die verlies aan inkomste vir van kunstenaars tot diensverskaffers, ly die plaaslike ekonomie ook skade. Verlede jaar was die ekonomiese impak van Innibos sowat R82 miljoen. Ons is tans dalk effe moedeloos, maar beslis nie op moedverloor se vlakte nie en spring reeds weg met die beplanning vir 2021 se kunstefees.” Die span het reeds ŉ voorlopige datum vir Innibos 2021 vasgemaak en die fees sal volgende jaar van 30 Junie tot 4 Julie plaasvind. Feesgangers wat reeds toegangskaartjies gekoop het, kan om ’n terugbetaling vra by Computicket. Lubbe meen die pandemie is beslis nie ŉ rede om in sak en as te sit nie. Die fees se bestuurspan is reg om volgende jaar ŉ nommerpas kunstefees vir feesgangers aan te bied.